**Lecţia de aroganţă**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Eu nu dau lecţii de prestanţă

Unui intrus neavenit

Ar fi lipsit de importantă

Şi-aş pierde timp nepreţuit.

Aceşti nefericiţi ai sorţii

Ce-şi scriu frustrările pe gard

Sunt bântuiţi de disproporţii,

Onoarea nu e un retard.

O lecţie de aroganţă

Le pot preda oricând şi eu,

Însă c-o doză de substanţă

Ce s-o înghită le-ar fi greu.

- Când printre versuri grațioasă

Pășești cu rimele la braț,

Nu sta cuprinsă de angoasă

Să mesteci cu penița-n zaț.

Soarbe aroma poeziei

Cu palmele deschise-n sus,

Lasă-i în spasma afaziei

Pe mitocan și pe intrus.

Tu n-o să-ți moi condeiu-n troaca

În care-și plimbă râtul ei,

Albinele aleg prisaca

Și strâng ambrozii pentru zei.

Liliana Trif Ioan Grigoraș